6 wat Vredefort-plaas wou aanval, bly in tronk | Netwerk24
Deur Alet van der Walt 17 Februarie 2020 16:40
Die ses mans wat Pieter (61) en Erna (60) Rademan van Vredefort in Januarie op hul plaas wou aanval, het drie handwapens en 'n speelgoedgeweer in hul besit gehad.
Brig. Motantsi Makhele, polisiewoordvoerder in die Vrystaat, sê die mans is borgtog geweier en bly in aanhouding.
Makhele sê hulle sal weer op 6 Maart op Vredefort in die hof verskyn wanneer 'n datum vir hul verskyning in die streekhof bekend gemaak sal word.
Herman van Wyk, voorsitter van die Vredefortkoepel-gemeenskapspolisiëringsforum (GPF), sê die GPF het 'n eek voordat die mans in hegtenis geneem is inligting gekry dat 'n bende beplan om die egpaar op hul plaas, Goedgedacht, aan te val en te beroof.
LEES OOK: Plaasaanvallers 'het lelike planne gehad'
Van Wyk sê die Rademans, die polisie en plaaslike boere was op hul hoede en op Sondag 18 Januarie is 'n verdagte rooi Volkswagen Polo en 'n wit Toyota-bakkie met GP-nommerplate in die omgewing opgemerk.
Die GPF het sy aksieplan saam met die polisie geaktiveer, en die egpaar is oor die dreigende gevaar ingelig.
'n Padversperring is by die Rademans se plaasingang opgestel en die vermeende aanvallers is hier ingewag en in hegtenis geneem.
Talle polisie-eenhede het saam met boere gehelp om die aanval te voorkom.
Makhele sê drie pistole, 'n 7.65-Norinco, 'n 9 mm-Star en 'n M1911-pistool, is saam met 'n speelgoedpistool by die mans gevind.
Die ses mans is Thabang Kwetemtheme (33), Khanyile Hluthiy (33), Justice Gxotiswa (37), Sibuleli Nyokama (50), Bongani Hyoni (25) en Malixole Nompetsheni (39). Hulle word aangekla van die besit van ongelisensieerde vuurwapens en poging tot sakeroof.